Document ID: 31990R1716

*****
ΚΑΝΟΝΙΣΜΟΣ (ΕΟΚ) αριθ. 1716/90 ΤΟΥ ΣΥΜΒΟΥΛΙΟΥ
της 20ής Ιουνίου 1990
για την τροποποίηση του κανονισμού (ΕΟΚ) αριθ. 1031/88 για τον καθορισμό των προσώπων που υποχρεούνται στην καταβολή τελωνειακής οφειλής
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,
την πρόταση της Επιτροπής (1),
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι ο κανονισμός (ΕΟΚ) αριθ. 2144/87 του Συμβουλίου της 13ης Ιουλίου 1987 σχετικά με την τελωνειακή οφειλή (4), όπως τροποποιήθηκε τελευταία από τον κανονισμό (ΕΟΚ) αριθ. 4108/88 (5), προβλέπει μια νέα περίπτωση δημιουργίας τελωνειακής οφειλής κατά την εισαγωγή, που προκύπτει από την κατανάλωση ή τη χρησιμοποίηση σε ελεύθερη ζώνη ή ελεύθερη αποθήκη, υπό συνθήκες διαφορετικές από εκείνες που προβλέπονται από τους ισχύοντες κανόνες, εμπορευμάτων που υπόκεινται σε εισαγωγικούς δασμούς·
ότι, για να ληφθεί υπόψη η νέα αυτή περίπτωση, πρέπει να συμπληρωθεί ο κανονισμός (ΕΟΚ) αριθ. 1031/88 (6)· ότι θα πρέπει να προβλεφθεί ότι, στην περίπτωση αυτή, ευθύνονται αλληλεγγύως για την καταβολή της τελωνειακής οφειλής όχι μόνο τα πρόσωπα που έχουν καταναλώσει ή χρησιμοποιήσει το εν λόγω εμπόρευμα υπό συνθήκες διαφορετικές από εκείνες που προβλέπονται από τους ισχύοντες κανόνες, αλλά και όλα τα υπόλοιπα πρόσωπα τα οποία ευθύνονται, δυνάμει των διατάξεων που ισχύουν στα κράτη μέλη, λόγω της κατανάλωσης ή χρησιμοποίησης των εμπορευμάτων·
ότι, όταν σε περίπτωση εξαφάνισης των εμπορευμάτων, οι τελωνειακές αρχές θεωρούν ότι τα εμπορεύματα αυτά καταναλώθηκαν ή χρησιμοποιήθηκαν στην ελεύθερη ζώνη ή στην ελεύθερη αποθήκη, το πρόσωπο που υποχρεούται να καταβάλλει την τελωνειακή οφειλή πρέπει να είναι το τελευταίο πρόσωπο που, σύμφωνα με τα στοιχεία που έχουν στη διάθεσή τους οι τελωνειακές αρχές, είχε στην κατοχή του τα εν λόγω εμπορεύματα εφόσον κανένα από τα πρόσωπα που αναφέρονται στη δεύτερη αιτιολογία δεν είναι γνωστό · ότι πρέπει επίσης, στην περίπτωση αυτή, να προβλέπεται ότι ευθύνεται αλληλεγγύως για την καταβολή της τελωνειακής οφειλής και κάθε άλλο πρόσωπο που ευθύνεται, σύμφωνα με τις ισχύουσες στα κράτη μέλη διατάξεις, λόγω του γεγονότος ότι το εμπόρευμα θεωρείται ότι έχει καταναλωθεί ή χρησιμοποιηθεί στην ελεύθερη ζώνη ή στην ελεύθερη αποθήκη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον τίτλο Ι του κανονισμού (ΕΟΚ) αριθ. 1031/88 προστίθεται το ακόλουθο άρθρο:
«Άρθρο 6α
1. Όταν γεννάται τελωνειακή οφειλή δυνάμει των διατάξεων του άρθρου 2 παράγραφος 1 στοιχείο ζ) του κανονισμού (ΕΟΚ) αριθ. 2144/87, υπόχρεο για την καταβολή αυτής της οφειλής είναι το πρόσωπο που κατανάλωσε ή χρησιμοποίησε το εμπόρευμα σε ελεύθερη ζώνη ή σε ελεύθερη αποθήκη υπό συνθήκες διαφορετικές από εκείνες που προβλέπονται από τους ισχύοντες κανόνες.
Αλληλέγγυα υποχρέωση καταβολής της τελωνειακής οφειλής υπέχει επίσης κάθε άλλο πρόσωπο το οποίο ευθύνεται, δυνάμει των διατάξεων που ισχύουν στα κράτη μέλη, λόγω αυτής της κατανάλωσης ή χρησιμοποίησης.
2. Όταν, σε περίπτωση εξαφάνισης εμπορευμάτων, οι τελωνειακές αρχές κρίνουν ότι τα εν λόγω εμπορεύματα έχουν καταναλωθεί ή χρησιμοποιηθεί στην ελεύθερη ζώνη ή στην ελεύθερη αποθήκη και ότι δεν είναι δυνατή η εφαρμογή της παραγράφου 1, το πρόσωπο που υποχρεούται στην καταβολή της τελωνειακής οφειλής είναι το τελευταίο πρόσωπο το οποίο, σύμφωνα με τα στοιχεία που έχουν οι τελωνειακές αρχές, είχε στην κατοχή του τα εμπορεύματα.
Ευθύνεται, αλληλεγγύως, για την καταβολή της ανωτέρω οφειλής και κάθε άλλο πρόσωπο του οποίου, σύμφωνα με τις ισχύουσες διατάξεις στα κράτη μέλη, η ευθύνη προκύπτει εξαιτίας του γεγονότος ότι το συγκεκριμένο εμπόρευμα θεωρείται ότι έχει καταναλωθεί ή χρησιμοποιηθεί στην ελεύθερη ζώνη ή στην ελεύθερη αποθήκη.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται κατά την ημερομηνία κατά την οποία τίθεται σε εφαρμογή ο κανονισμός (ΕΟΚ) αριθ. 2504/88 του Συμβουλίου της 25ης Ιουλίου 1988 για τις ελεύθερες ζώνες και τις ελεύθερες αποθήκες (7).
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 20 Ιουνίου 1990.

Labels: 3
2